L-ALPA tgħid li l-AirMalta ressqet proposti maħsuba biex jaqsmu u jiddiskriminaw bejn il-bdoti
Il-Union tal-bdoti l-ALPA qalet li l-linja nazzjonali tal-ajru l-AirMalta ressqet proposti maħsuba biex jaqsmu u jiddiskriminaw bejn il-bdoti li ngħataw is-sensja u dawk li nżammew mil-linja tal-ajru. Fi stqarrija maħruġa mill-Unjin tal-Bdoti ntqal li l-membri tal-ALPA f'vot sigriet ilbieraħ ma aċċettawx il-pakkett tal-AirMalta. Il-Union qalet li l-vot ittieħed wara konsultazzjoni mal-bdoti li xogħolhom ġie tterminat. Fi stqarrija l-ALPA qalet li ħadd mill-membri tagħha ma vvota favur il-proposti tal-AirMalta. L-ALPA qalet li ppreżentat kontro-proposta li jkun hemm tnaqqis ta' 50% fil-paga tal-piloti kollha, irrispettivament jekk għadhomx impjegati jew le u li kienet fil-parametri tal-estimi finanzjarji tal-kumpanija. L-ALPA qalet li kieku kellha taċċetta l-proposti tal-Air Malta, hija trid tirrinunzja għad-drittijiet miksuba mill-membri tagħha fil-ftehim iffirmat mal-Gvern f'Jannar 2018. Il-Union tal-bdoti temmet tgħid fl-istqarrija li l-Gvern għen diversi industriji u negozji li ntlaqtu ħażin mill-pandemija, iżda ma għamel xejn biex iħares l-impjiegi ta' persuni li ddedikaw il-parti l-kbira ta' ħajjithom f'xogħol mal-linja nazzjonali tal-ajru. L-AirMalta tgħid li l-ALPA rrifjutat offerta li tassigura l-impjieg tal-bdoti kollha